KOMISSION DELEGOITU ASETUS (EU) 2022/2074,

annettu 20 päivänä heinäkuuta 2022,

asetuksen (EU) N:o 139/2014 muuttamisesta SNOWTAMin määritelmän osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 39 artiklan 1 kohdan a alakohdan,

sekä katsoo seuraavaa:

(1) Komission asetuksessa (EU) N:o 139/2014 (2) säädetään lentopaikkoihin liittyvistä vaatimuksista ja hallinnollisista menettelyistä, mukaan lukien säännökset, jotka koskevat kiitotien pinnan kunnon ilmoittamista sekä ilmoituksen laatimista lumesta, jäästä, sohjosta tai seisovasta vedestä johtuvista vaarallisista olosuhteista tai tällaisten olosuhteiden päättymisestä (SNOWTAM) osana yleistä kiitotieolosuhteiden raportointiformaattia (GRF).

(2) SNOWTAM olisi annettava tietyissä olosuhteissa 7 päivänä joulukuuta 1944 Chicagossa allekirjoitetun kansainvälisen siviili-ilmailun yleissopimuksen, jäljempänä ’Chicagon yleissopimus’, liitteen 15 vaatimusten ja Kansainvälisen siviili-ilmailujärjestön (ICAO) hyväksymän asiakirjan ”Procedures for Air Navigation Services – Aeronautical Information Management” (PANS-AIM, Doc 10066) vaatimusten mukaisesti.

(3) Asetuksen (EU) N:o 139/2014 liitteessä I olevaa SNOWTAMin määritelmää olisi muutettava, jotta se vastaisi Chicagon yleissopimuksen liitteen 15 määritelmää ja olisi johdonmukainen muiden alaa koskevien unionin säädösten, kuten komission täytäntöönpanoasetuksen (EU) 2017/373 (3), kanssa.

(4) Sen vuoksi asetusta (EU) N:o 139/2014 olisi muutettava.

(5) Euroopan unionin lentoturvallisuusvirasto laati ja toimitti komissiolle täytäntöönpanosääntöjen luonnoksista lausunnon nro 03/2022 (4) asetuksen (EU) 2018/1139 75 artiklan 2 kohdan b ja c alakohdan sekä 76 artiklan 1 kohdan mukaisesti,

ON HYVÄKSYNYT TÄMÄN ASETUKSEN:

1 artikla Korvataan asetuksen (EU) N:o 139/2014 liitteessä I oleva 41 b kohta seuraavasti: ”41 b) ’SNOWTAMilla’ vakiomuotoista erityissarjan NOTAM-tiedotetta, joka sisältää pinnan kuntoa koskevan raportin, jolla ilmoitetaan lumen, jään, sohjon, kuuran, seisovan veden taikka lumen, jään, sohjon tai kuuran yhteydessä esiintyvän veden aiheuttamista vaarallisista olosuhteista kenttäalueella tai tällaisten olosuhteiden päättymisestä;”

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission asetus (EU) N:o 139/2014, annettu 12 päivänä helmikuuta 2014, lentopaikkoihin liittyvistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 44, 14.2.2014, s. 1).

(3) Komission täytäntöönpanoasetus (EU) 2017/373, annettu 1 päivänä maaliskuuta 2017, ilmaliikenteen hallinta- ja lennonvarmistuspalvelujen sekä muiden ilmaliikenteen hallintaverkon toimintojen palveluntarjoajia koskevista yhteisistä vaatimuksista ja näiden palveluntarjoajien valvonnasta, asetuksen (EY) N:o 482/2008 sekä täytäntöönpanoasetusten (EU) N:o 1034/2011, (EU) N:o 1035/2011 ja (EU) 2016/1377 kumoamisesta ja asetuksen (EU) N:o 677/2011 muuttamisesta (EUVL L 62, 8.3.2017, s. 1).

(4) https://www.easa.europa.eu/document-library/opinions